Os alans fuoron un pueblo iranio y d'orichen sarmata que dica fins d'o sieglo IV yera establito en as estepas d'Europa Oriental a l'este d'os ostrogodos y a lo norte d'o Caucas. A fins d'o sieglo IV o suyo territorio fue invadito por os hunnos y muitos alans s'ixemenoron por Europa y Africa chunto con os pueblos chermanicos que invadioron l'Imperio Román, encara que a diferencia d'os chermans nunca no formoron un estato propio en Europa Occidental. Una part d'os alans quedoron en o suyo territorio y atros rematoron en as costeras septentrionals d'o Caucas, on fundoron o reino d'Alania. Os alans caucasians d'a Edat Meya que quedoron dimpués d'a invasión mongol esdevinioron os osetas actuals. Part d'os alans caucasians medievals fuyoron d'os mongols con os cumans y se refuchioron primero en Moldavia (diocesi de Cumania), y dimpués en Hongría. Os emperadors paleologos de l'Imperio Bizantín feban servir a los alans como principals mercenarios quan tamién feban servir a los almogavars.